钦定古今图书集成/明伦汇编/皇极典/第300卷 > 《隗嚣传论》同前
## 钦定古今图书集成/明伦汇编/皇极典/第300卷 > 《隗嚣传论》同前

隗嚣援旗纠族，假制明神，迹夫创图首事，有以识其
风矣。终于孤立一隅，介于大国，陇坻虽隘，非有百二
之埶；区区两郡，以御堂堂之锋。至使穷庙策，竭征徭，
身殁众解，然后定之，则知其道有足怀者。所以栖有
四方之桀士，至投死绝亢而不悔者矣。夫功全则誉
显，业谢则衅生，回成丧而为其议者，或未闻焉。若嚣
命会符运，敌非天力，虽坐论《西伯》，岂多嗤乎。